Την έντονη αντίδραση των συλλόγων ιδιοκτητών και διαχειριστών βραχυχρόνιων μισθώσεων προκαλεί το ενδεχόμενο επιβολής κανόνων στις μισθώσεις τύπου Airbnb . Όπως καταγγέλλουν οι ιδιοκτήτες ακινήτων οι αποφάσεις της κυβέρνησης πάρθηκαν με πλήρη έλλειψη διαλόγου.

Μάλιστα οι ιδιοκτήτες ακινήτων προγραμματίζουν μεγάλη πανελλαδική κινητοποίηση στα τέλη Απριλίου στην Αθήνα, έξω από τη Βουλή και επίδοση ψηφίσματος διαμαρτυρίας στο προεδρείο της.

Όπως σημειώνει η ΠΟΜΙΔΑ σε ανακοίνωσή της, μετά την Μαδρίτη και η Αθήνα περνά σε επιβολή κανόνων που θα καταστρέψουν κυριολεκτικά το θεσμό των βραχυχρόνιων μισθώσεων. Η διυπουργική Επιτροπή (Ανάπτυξης, Οικονομικών και Τουρισμού), μετά από αλλεπάλληλες συνεδριάσεις, φαίνεται να καταλήγει σε νέους σημαντικούς περιορισμούς σχετικά με τις βραχυχρόνιες μισθώσεις κατοικιών, για να περιορίσει δραστικά την αύξηση του τουρισμού σε συγκεκριμένες περιοχές της χώρας. Οι υπό διαμόρφωση εισηγήσεις της επιτροπής περιλαμβάνουν τα εξής μέτρα:

Α. ΑΠΑΓΟΡΕΥΣΗ ΒΡΑΧΥΧΡΟΝΙΩΝ ΜΙΣΘΩΣΕΩΝ:

1. Σε ακτίνα 1250 μέτρων από την Ακρόπολη και το Μουσείο της, ώστε να συμπεριληφθεί ολόκληρο το Κουκάκι και η συνοικία Φιλοπάππου.

2. Σε ολόκληρο το Εμπορικό Τρίγωνο της Αθήνας, στο Κέντρο, τα Λαδάδικα και την Καλαμαριά Θεσσαλονίκης, ώστε να μην διαταράσσεται η οικονομική (εμπορική και βιοτεχνική) ζωή και δραστηριότητα των πόλεων και να μην ενοχλούνται οι καταστηματάρχες.

3. Σε ακτίνα 500 μέτρων από αρχαιολογικούς χώρους, μουσεία και γενικά τουριστικά αξιοθέατα, δημόσιες και ιδιωτικές πλαζ και κολυμβητήρια, λιμάνια, σταθμούς μετρό, ηλεκτρικού και τραμ, ώστε να μην δημιουργείται αθέμιτος ανταγωνισμός με άλλα καταλύματα.

4. Για διάστημα μεγαλύτερο των 90 ημερών ετησίως. Μετά το διάστημα αυτό θα μπορούν να διατίθενται μόνον δωρεάν σε ανέργους, συνταξιούχους, φοιτητές και κατόχους διεθνούς ή εθνικής κάρτας απορίας (green card).

Β. ΠΡΟΣΟΝΤΑ ΔΙΑΧΕΙΡΙΣΤΩΝ ΚΑΤΑΛΥΜΑΤΩΝ (HOSTS).

Οι διαχειριστές καταλυμάτων (hosts) θα πρέπει να είναι κάτοχοι Πανεπιστημιακού πτυχίου ή ΤΕΙ, τριών ξένων γλωσσών, και να διαθέτουν πιστοποιημένη γνώση Skype Business ή τουλάχιστον Microsoft Outlook και Gmail. H αναγνώριση της ιδιότητας του superhost θα προϋποθέτει επαρκή γνώση (γραφής και ανάγνωσης) της κινεζικής γλώσσας.

Γ. ΥΠΟΧΡΕΩΤΙΚΟΣ ΕΞΟΠΛΙΣΜΟΣ ΚΑΤΑΛΥΜΑΤΩΝ

Για να αναβαθμιστεί το επίπεδο των καταλυμάτων, αυτά θα πρέπει να διαθέτουν οπωσδήποτε τρία σετ πανωσέντονα-κατωσέντονα, χράμια, βελέντζες και φλοκάτες δαπέδου με δωρεάν ξύλα τζακιού κατά τη χειμερινή περίοδο, και κουνουπιέρες κατά τη θερινή, με δωρεάν χορήγηση αντικουνουπικών (φιδάκι κλπ.). Επίσης καθαριστικά, σαπωνοειδή και αιθέρια έλαια εντριβών (μασάζ).

Χριστιάννα Κούσιου